
Grozījumi Ieslodzījuma vietu pārvaldes likumā
Izdarīt Ieslodzījuma vietu pārvaldes likumā (Latvijas Republikas Saeimas un Ministru Kabineta Ziņotājs, 2002, 23. nr.; 2003, 13. nr.; 2004, 24. nr.; 2006, 14. nr.; Latvijas Vēstnesis, 2014, 257. nr.; 2015, 118. nr.; 2020, 110.A nr.) šādus grozījumus:
 
1. Papildināt 8. pantu ar trešo daļu šādā redakcijā:
“(3) Ieslodzījuma vietas priekšnieks var aizliegt apmeklējumu, kas var apdraudēt ieslodzījuma vietas vai sabiedrības drošību, citu personu tiesības vai var veicināt noziedzīga nodarījuma vai administratīva pārkāpuma izdarīšanu. Ieslodzījuma vietas priekšnieka lēmumu aizliegt apmeklējumu var apstrīdēt Ieslodzījuma vietu pārvaldes priekšniekam Administratīvā procesa likumā noteiktajā kārtībā. Ieslodzījuma vietu pārvaldes priekšnieka lēmumu var pārsūdzēt Administratīvajā rajona tiesā Administratīvā procesa likumā noteiktajā kārtībā. Administratīvās rajona tiesas lēmums nav pārsūdzams. Sūdzības iesniegšana neaptur lēmuma izpildi.”
 
2. 22. pantā:
izteikt pirmās daļas 8. punktu šādā redakcijā:
“8) nodrošināt ieslodzīto konvojēšanu šajā likumā noteiktajos gadījumos un kārtībā”;

svītrot 5. daļu.

 
3. Papildināt likumu ar jaunu IV1 nodaļu šādā redakcijā:
“IV1 nodaļa  Ieslodzīto konvojēšana
24.3 pants. Ieslodzīto konvojēšanas gadījumi
(1) Amatpersona nodrošina ieslodzītā konvojēšanu, ja ieslodzīto ir jānogādā:
1) ārstniecības iestādē ārpus ieslodzījuma vietas veselības aprūpes pakalpojumu saņemšanai
2) citā ieslodzījuma vietā saistībā ar brīvības atņemšanas soda vai apcietinājuma izpildi;
3) uz tiesu un no tās, ja procesa virzītājs ir tiesa vai prokuratūra;
4) uz tiesu un no tās administratīvo un civiltiesisko jautājumu izskatīšanai, kas radušies, personai atrodoties ieslodzījuma vietā;
5) uz Valsts policijas īslaicīgās aizturēšanas vietu un no tās, ja procesa virzītājs ir tiesa vai prokuratūra;
6) medicīniskās ekspertīzes veikšanai.

24.4 pants. Ieslodzīto konvojēšanas vispārīgie nosacījumi
(1)  Ieslodzītā konvojēšana ir drošības, pavadīšanas, uzraudzības un citu pasākumu kopums, ko amatpersona veic šā likuma 24.3 pantā minētajos gadījumos, lai novērstu ieslodzītā mēģinājumu bēgt, izdarīt tādu darbību, kas apdraud amatpersonas, paša ieslodzītā vai citas personas drošību vai izdarīt likumpārkāpumu, kā arī lai nodrošinātu amatpersonas un ieslodzītā aizsardzību pret citas personas pretlikumīgām darbībām.
(2) Amatpersona konvojēšanas ietvaros nodrošina ieslodzītā apsardzi un uzraudzību:
1) veselības aprūpes pakalpojumu saņemšanas laikā ārstniecības iestādē ārpus ieslodzījuma vietas;
2) tiesas procesa norises laikā.
(3) Konvojēšanas laikā ieslodzītais izpilda amatpersonas norādes un ievēro institūcijas, kurā atrodas, iekšējās kārtības noteikumus.  
(4) Amatpersona un ieslodzītais, atrodoties ārstniecības iestādē, ievēro ārstniecības iestādē noteiktos iekšējās kārtības noteikumus un izpilda ārstniecības personas likumīgās prasības. Amatpersona nodrošina normatīvajos aktos noteiktās ieslodzītā tiesības un pienākumus, ja tas neietekmē ieslodzītajam vai citai personai sniegtā veselības aprūpes pakalpojuma kvalitāti un nerada citai personai nelabvēlīgus apstākļus.

24.5 pants. Pamats ieslodzītā konvojēšanai
Pamats ieslodzītā konvojēšanai ir:
1) Ieslodzījuma vietu pārvaldes priekšnieka lēmums par soda izpildes vietu,  pārvietošanu uz citu ieslodzījuma vietu vai ievietošanu Latvijas Cietumu slimnīcā
2) izmeklēšanas tiesneša lēmums vai tiesas nolēmums par drošības līdzekļa – apcietinājums – piemērošanu;
3) izmeklētāja, prokurora vai tiesneša (tiesas) rakstisks pieprasījums vai lēmums;
4) ieslodzījuma vietas vai Latvijas Cietumu slimnīcas ārstniecības personas rakstiski aizpildīta veidlapa;
5) Neatliekamās medicīniskās palīdzības dienesta ārstniecības personas rakstiski aizpildīta veidlapa ieslodzītā konvojēšanai uz ārstniecības iestādi ārpus ieslodzījuma vietas atbilstoši normatīvajiem aktiem par apcietināto un notiesāto personu veselības aprūpes īstenošanas kārtību.

24.6 pants. Ieslodzīto konvojēšanas norise
(1) Ieslodzītā konvojēšanu var veikt kājām, ieslodzījuma vietas operatīvajā transportlīdzeklī vai citā transportlīdzeklī. Ieslodzītā konvojēšanu uz ārstniecības iestādi ārpus ieslodzījuma vietas veselības aprūpes pakalpojumu saņemšanai veic ar operatīvo transportlīdzekli, ja tas nepieciešams sabiedrības drošības nodrošināšanai vai ieslodzītā veselības stāvokļa dēļ.
(2) Pilngadīgus ieslodzītos (vīriešus), kuri atrodas slēgtajā vai izmeklēšanas cietumā, konvojē amatpersonas, no kurām vismaz viena ir bruņota ar dienesta ieroci.  Citus ieslodzītos konvojē amatpersonas bez dienesta ieročiem.
(3) Amatpersona nodrošina, lai izolēti konvojētu:
1) ieslodzītos, kuriem procesa virzītājs ir noteicis tikšanās un saziņas ierobežojumus;
2) ieslodzītos, kas jāizvieto atsevišķi;
3) ieslodzītos, kuriem noteikta speciālā aizsardzība;
4) ieslodzītos, par kuriem ir ārstniecības personas norādījumi, ka viņi jāpārved izolēti.
(4) Pirms un pēc konvojēšanas amatpersona veic ieslodzītā daļēju vai pilnīgu pārmeklēšanu. Ja konvojēšanas laikā rodas pamatotas aizdomas, ka pie ieslodzītā atrodas neatļauti priekšmeti vai vielas, ieslodzītā pārmeklēšanu var veikt arī konvojēšanas laikā. Ieslodzītā pārmeklēšanā var izmantot tehniskos līdzekļus.
(5) Ieslodzīto personu konvojēšanas organizēšanas un norises kārtību un amatpersonu rīcību apdraudējuma situācijās konvojēšanas laikā nosaka Ministru kabinets.

 
4. Papildināt ar 27.1 pantu šādā redakcijā:
“27.1 pants. Apdraudējuma situācijas konvojēšanas laikā
Apdraudējuma situācija  konvojēšanas laikā ir:
1) ieslodzītā bēgšanas mēģinājums vai bēgšana;
2) uzbrukuma mēģinājums vai uzbrukums amatpersonai, ieslodzītajam vai citai personai;
3) ceļu satiksmes negadījums, kurā iesaistīts konvojēšanā norīkotais transportlīdzeklis;
4) ugunsgrēks konvojēšanā norīkotajā transportlīdzeklī vai ēkā, kurā atrodas ieslodzītais un amatpersona;;
5) piespiedu apstāšanās konvojēšanā norīkotā transportlīdzekļa tehniska bojājuma vai ceļa stāvokļa dēļ;
6) jebkura cita situācija, kurā ieslodzītais var mēģināt bēgt, ir apdraudēta ieslodzītā, amatpersonas vai citas personas dzīvība vai veselība vai kura ietekmē vai var nelabvēlīgi ietekmēt ieslodzītā konvojēšanu;
7) pēkšņa ieslodzītā veselības stāvokļa pasliktināšanās.”
 
5. Papildināt pārejas noteikumus ar 8. punktu šādā redakcijā:
“8. Likuma 24.3 panta pirmās daļas 5. un 6. punkts stājas spēkā 2027. gada janvārī.''

 
Likums stājas spēkā 2025. gada 1. jūlijā.

